皇子建王生日
作者：王十朋
朝代：宋

paragraphs: 黄花過後梅花前，雲披愛日烘青天。
月良陰剝陽欲旋，蓂餘八莢時半千。
鬰葱佳氣燭星躔，帝子來從天日邊。
淑質岐嶷貌端然，少親師傅學問專。
六籍奧旨能心傳，百家諸司咸窮研。
餘事翰墨工詩篇，平居爲善心拳拳。
君親忠孝尤兩全，放遠聲色塵管絃。
明窗自結賢聖緣，吾皇知子能擇賢。
斷自宸衷愛不牽，九重一日丹詔宣。
歡聲喜氣溢幅員，願王自愛思無愆。
仰佩天眷奉周旋，保持王體如臨淵。
日親端士遠佞便，紙上興衰鑒古先。
誕宸朱邸錫玳筵，鼎來福祿方綿綿。
不須丹竈求神仙，不用貝葉慕真詮。
誠存性盡萬善圓，身與國壽俱千年。